Hvis du har planer om at få lidt forårssol på kroppen i løbet af ugen, skal du ikke vente helt til weekenden. For selvom de seneste dages varme solskinsvejr fortsætter de første dage, venter der regn og blæst til danskerne. - Vi begynder med flot, lunt forårsvejr med en del sol, men når vi kommer til torsdag, går det ned ad bakke, fortæller vagthavende Klaus Larsen fra Danmarks Meteorologiske Institut (DMI). - Det højtryk, som har givet os det flotte vejr de sidste dage, trækker mod vest. Det giver plads til, at der kommer fronter med regn ind over Danmark fra nordvest, og det medfører, at det bliver mere blæsende - stedvis op til kuling, siger han. DMI oplyser dog, at der ikke er tale om vedvarende regn fra torsdag. Men der vil være perioder med vådt vejr, hvor der kan falde et par millimeter. I weekenden har danskerne ellers nydt godt af en skyfri himmel og temperaturer omkring 15-17 grader. Og der bliver stadig mulighed for at fyre op i grillen mandag, tirsdag og onsdag, hvor det varme forårsvejr fortsætter. - Tirsdag ser ud til at blive den bedste dag med temperaturer på maksimalt 18 grader, siger Klaus Larsen. Men når termometeret har toppet tirsdag, falder temperaturen langsomt hver dag resten af ugen, så det igen bliver køligt hen mod weekenden. - Her kommer vi til at ligge på syv til 10 grader. Og når det samtidig blæser, vil det være noget af en omvæltning i forhold til det vejr, vi har i øjeblikket, fortæller Klaus Larsen. Temperaturen i nattetimerne dykker også helt i bund, når vi når ugens afslutning. - Natten mellem lørdag og søndag kan vi komme under frysepunktet mange steder, så hvis man allerede har planter udenfor, skal man nok sørge for at dække dem til, siger han. /ritzau/

Opsummering:
Weekendens varme solskinsvejr fortsætter i begyndelsen af ugen. Men torsdag bliver det vådt, og det blæser op.